JTS พุ่งแรง 10% ทะลุ 200 บ. โบรกฯชี้ “เหมืองบิทคอยน์” ดันรายได้-กำไรปี 65 โตมีนัยสำคัญ
JTS พุ่งแรง 10% ทะลุ 200 บ. โบรกฯชี้ “เหมืองบิทคอยน์” หนุนรายได้-กำไรในปี 65 เติบโตอย่างมีนัยสำคัญ ทั้งจากกำลังการผลิตที่เพิ่มขึ้น และราคาบิทคอยท์ที่ปรับสูงขึ้น
4 ก.พ. 2565

ผู้สื่อข่าวรายงานว่า วันนี้ (3 ก.พ. 2565) ราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS ณ เวลา 12:14 น.  อยู่ที่ระดับ 209.00 บาท บวกไป 18.50 บาท หรือขึ้นไป 9.71% โดยทำจุดสูงสุดที่ระดับ 213.00 บาท และทำจุดต่ำสุดที่ระดับ 195.00 บาท ด้วยมูลค่าการซื้อขาย 295.27 ล้านบาท ส่งผลให้ราคาหุ้นปรับตัวขึ้นทำออลไทม์ไฮต่อเนื่อง

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ราคาหุ้นของ JTS ปรับตัวขึ้นสูงประเมินว่าเป็นการรับธีมหุ้นที่ลงทุนขุดเหมืองบิทคอยน์อย่างมีนัยสำคัญ
เนื่องจาก JTS ลงทุนธุรกิจเหมืองขุดบิทคอยน์(Bitcoin Mining) ในปี 2564 ซื้อเครื่องขุดบิทคอยน์ไปแล้วกว่า 300 เครื่อง และในปี 2565 จะซื้อเพิ่มอีกไม่เกิน 6,300 เครื่อง คิดเป็นมูลค่าลงทุนรวมไม่เกิน 3,300 ล้านบาท คาดว่าในไตรมาส 4/2565 จะมีอัตราการขุดบิทคอยท์เป็น 5.54 บิทคอยท์ต่อวัน จาก 0.16 บิทคอยท์ต่อวันในไตรมาส 4/2564
โดยเหรียญที่ขุดได้เพิ่มอย่างมีนัยสำคัญในครึ่งหลังปี 2565  จะทำให้รายได้และกำไรในปี 2565 เติบโตขึ้นอย่างมีนัยสำคัญ ทั้งจากกำลังการผลิตที่เพิ่มขึ้น และราคาบิทคอยท์ที่ปรับสูงขึ้น ซึ่งปัจจุบันราคาอยู่ที่ราว 40,000 ดอลลาร์ ขณะที่ต้นทุนมีเพียงค่าไฟฟ้าเป็นหลัก และค่าเสื่อมราคาของเครื่องจักร คาดว่าอัตรากำไรขั้นต้นจะสูงถึง 80%
ด้านนายกิจพล กล่าวเพิ่มเติมว่า น่าสนใจเก็งกำไรประเด็นรายได้และกำไรจากธุรกิจขุดเหมืองบิทคอยท์ในปี 2565 และในปี 2566 ตัวเลขรายได้กำไรก็จะสูงขึ้น
อย่างไรก็ดี ขอเตือนนักลงทุนว่าการเข้าลงทุนหุ้น JTS ต้องเข้าใจธุรกิจขุดเหมืองบิทคอยท์ เพราะเป็นธุรกิจที่มีความซับซ้อน ยากต่อการประเมินมูลค่า ทำให้ไม่สามารถประเมินราคาเหมาะสมได้ โดยธุรกิจนี้มีตัวแปรหลายอย่าง ตัวแปรสำคัญ คือกำลังการขุด และราคาบิทคอยท์